**ՀՀ ՎԱՅՈՑ ՁՈՐԻ ՄԱՐԶԻ ԹՎՈՎ 15 ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐՈՒՄ ԻՐԱԿԱՆԱՑՎԱԾ ՍՏՈՒԳՈՒՄՆԵՐԻ ԱՐԴՅՈՒՆՔՆԵՐԻ ՎԵՐԼՈՒԾՈՒԹՅՈՒՆ**

Ղեկավարվելով Հայաստանի Հանրապետությունում ստուգումների կազմակերպման և անցկացման մասին ՀՀ օրենքով և ՀՀ վարչապետի՝ 11.06.2018թ. № 729-Լ որոշմամբ հաստատված` ՀՀ կրթության տեսչական մարմնի կանոնադրության 10-րդ կետի 1-ին, 16-րդ ենթակետերով, հիմք ընդունելով ՀՀ կառավարության 2018թ. հոկտեմբերի 4-ի N 1139-Ն որոշման 1-ին կետի 2-րդ ենթակետը, ՀՀ կրթության տեսչական մարմնի` 2018 թվականի տարեկան աշխատանքային ծրագրի 2-րդ կետը և ստուգումների ժամանակացույցը՝ ՀՀ Վայոց ձորի թվով 15 պետական հանրակրթական ուսումնական հաստատություններում իրականացվել են ստուգումներ:

Ստուգումներն իրականացվել են ըստ ՀՀ կառավարության 2018թ. հոկտեմբերի 4-ի N 1139-Ն որոշմամբ հաստատված N 2 հավելվածի ստուգաթերթերի (N 1-15) և գործածելով նաև ՀՀ կրթության տեսչական մարմնի կառավարման խորհրդի 2018 թվականի սեպտեմբերի 7-ի որոշմամբ հաստատված ձևաթղթերը:

Ստուգումների ընթացքում հայտնաբերվել են կրթության բնագավառը կարգավորող ՀՀ օրենսդրության պահանջների խախտումներ, որոնց վերաբերյալ կազմվել է ընդհանուր թվով **15** ակտ: Հայտնաբերված խախտումների հետևանքները վերացնելու նպատակով ՀՀ կրթության տեսչական մարմնի ղեկավարի կողմից դպրոցների տնօրեններին և կառավարման խորհուրդների նախագահներին տրվել են կատարման կարգադրագրեր:

**Տնօրեն**

Դպրոցի տնօրենի գործունեության ռիսկերի գնահատման համար հիմք է հանդիսացել ՀՀ օրենսդրությամբ, տնօրենի պաշտոնի նկարագրով սահմանված և դպրոցի կանոնադրությամբ վերապահված լիազորությունների և պարտականությունների չկատարումը:

Տնօրենը սահմանված կարգով չի իրականացրել մանկավարժական կադրերի ընտրությունը (համաձայն պաշտոնների անվանացանկի և պաշտոնի նկարագրի) դպրոցներից 4-ում` ընդհանուր թվով 9 խախտում (**Արտաբույնքի մ/դ** **(3),** **Աղավնաձորի մ/դ, Մարտիրոսի մ/դ (2), Գետափի մ/դ (3)):** Այդ թվում ուսուցիչներ են՝ 8-ը (**Արտաբույնքի մ/դ (3),** **Աղավնաձորի մ/դ, Մարտիրոսի մ/դ(2), Գետափի մ/դ (2)):**

Դպրոցի տնօրենը՝

* չի հաստատել տնօրենի տեղակալների, դասղեկների, առարկայական մեթոդական միավորումների նախագահների և մանկավարժների հաշվետվությունները (**Աղավնաձորի մ/դ, Մարտիրոսի մ/դ**),
* չի իրականացրել ներքին գնահատում թվով 8 դպրոցներում (**Արենիի մ/դ, Խաչիկի մ/դ, Մարտիրոսի մ/դ,** **Խնձորուտի մ/դ, Քարագլխի մ/դ, Գլաձորի մ/դ, Գետափի մ/դ, Վերնաշենի մ/դ),**
* չի հաստատել դպրոցականների առարկայական օլիմպիադաների կազմկոմիտեի և առարկայական հանձնաժողովների կազմերը (**Արենիի մ/դ, Մարտիրոսի մ/դ**),
* ուսուցիչները չեն ներկայացվել ատեստավորման (**Մարտիրոսի մ/դ (2016թ.)**),
* ատեստավորման են ներկայացվել սահմանվածից պակաս թվով ուսուցիչներ (**Արենիի մ/դ**),
* ատեստավորման ենթակա ուսուցիչներին սահմանված ժամկետում չի ծանուցել փաստաթղթային ատեստավորման կարգի և անցկացման ժամկետի մասին (**Արենիի մ/դ**),
* ուսումնական պլանին համապատասխան չի ապահովել կրթական ծրագրերի իրականացումը թվով 5 դպրոցներում (**Արենիի մ/դ, Արտաբույնքի մ/դ**,**Խնձորուտի մ/դ, Վերնաշենի մ/դ, Շատինի մ/դ**),
* դպրոցի հիմնական օտար լեզուն փոխել է առանց համապատասխան թույլտվության (**Արենիի մ/դ**),
* նախարարության կողմից հաստատված ուսուցչի թափուր տեղի համար մրցույթի օրինակելի կարգի հիման վրա չի մշակել և խորհրդի հաստատմանը չի ներկայացրել դպրոցի ուսուցչի թափուր տեղի համար մրցույթի կարգը (**Արտաբույնքի մ/դ**),
* խորհրդի հաստատմանը չի ներկայացրել դպրոցի ներքին կարգապահական, այդ թվում՝ աշխատողների և սովորողների վարքագծի կանոնները (**Արտաբույնքի մ/դ, Գետափի մ/դ, Գետափի մ/դ**),
* դպրոցի ներքին գնահատման հաշվետվությունը մինչև ընթացիկ տարվա սեպտեմբերի 5-ը չի ներկայացրել ուսումնական հաստատության խորհրդին, ծնողական, աշակերտական խորհուրդներին (**Արտաբույնքի մ/դ, Գետափի մ/դ**),
* չի իրականացրել վերահսկողություն սովորողների գիտելիքների յուրացման որակի նկատմամբ թվով 4 դպրոցներում (**Խաչիկի մ/դ, Խնձորուտի մ/դ, Քարագլխի մ/դ, Վերնաշենի մ/դ**),
* չի իրականացրել վերահսկողություն դասավանդման բովանդակության կատարման նկատմամբ(**Խնձորուտի մ/դ),**
* միջոցներ չի ձեռնարկել կրթության որակի և բովանդակության ապահովման համար(**Խնձորուտի մ/դ),**
* բյուջեի նախագիծը չի ներկայացրել խորհրդի հավանությանը (**Գետափի մ/դ):**

Դպրոցի հաջորդ տարվա բյուջեի նախագծի նախնական տարբերակը չի քննարկվել մանկավարժական, ծնողական և աշակերտական խորհուրդներում թվով 7 դպրոցներում (**Արենիի մ/դ, Արտաբույնքի մ/դ, Աղավնաձորի մ/դ, Մարտիրոսի մ/դ, Գետափի մ/դ, Ջերմուկի թիվ 3 մ/դ, Շատինի մ/դ**):

**Կառավարման խորհուրդ**

Դպրոցների կառավարման խորհուրդների գործունեության ռիսկերի գնահատման համար հիմք է հանդիսացել ՀՀ օրենսդրությամբ սահմանված և դպրոցի կանոնադրությամբ վերապահված լիազորությունների չկատարումը:

Կրթության բնագավառը կարգավորող ՀՀ օրենսդրության պահանջների խախտումներ թույլ տված 15 դպրոցներից 12**-**ում խորհուրդները պատշաճ չեն իրականացրել ՀՀ օրենսդրությամբ սահմանված և դպրոցի կանոնադրությամբ իրենց վերապահված հետևյալ լիազորությունները․

Կառավարման խորհուրդը`

* հավանություն չի տվել դպրոցի զարգացման ծրագրին(**Արտաբույնքի մ/դ**),
* վերահսկողություն չի իրականացրել ուսումնական հաստատության զարգացման ծրագրի կատարման նկատմամբ դպրոցներից 5-ում (**Արտաբույնքի մ/դ, Մարտիրոսի մ/դ, Գլաձորի մ/դ, Գետափի մ/դ, Մալիշկայի թիվ 1 մ/դ (3)**),
* չի հաստատել իր աշխատակարգը դպրոցներից 7-ում (**Արտաբույնքի մ/դ, Աղավնաձորի մ/դ, Խաչիկի մ/դ, Խնձորուտի մ/դ, Քարագլխի մ/դ, Վերնաշենի մ/դ, Մալիշկայի թիվ 1 մ/դ** ),
* չի հաստատել իր ժամանակացույցը (**Աղավնաձորի մ/դ**),
* որոշում է կայացրել տնօրենի նոր մրցույթ անցկացնելու մասին, սակայն եռամսյա ժամկետում մրցույթը չի անցկացվել (**Գետափի մ/դ**),
* նիստերը գումարել է սահմանված կարգի խախտումով դպրոցներից 5-ում (**Արտաբույնքի մ/դ, Խաչիկի մ/դ, Գետափի մ/դ, Վերնաշենի մ/դ, Մալիշկայի թիվ 1 մ/դ**),
* չի քննարկել ներքին գնահատման արդյունքները դպրոցներից 7-ում (**Արտաբույնքի մ/դ, Խաչիկի մ/դ, Մարտիրոսի մ/դ, Խնձորուտի մ/դ, Քարագլխի մ/դ, Գլաձորի մ/դ, Վերնաշենի մ/դ**),
* տնօրենի թափուր տեղի համար մրցույթ անցկանցնելու մասին որոշումը կայացրել է սահմանված ժամկետի խախտումով (**Խաչիկի մ/դ, Քարագլխի մ/դ**),
* չի հաստատել դպրոցի ներքին կարգապահական կանոնները (**Արտաբույնքի մ/դ**),
* մարզպետի որոշմամբ դպրոցի խորհրդի անվանական կազմի հաստատումից հետո սահմանված կարգով և ժամկետում նախագահի ընտրություն չի կատարվել **(Ջերմուկի թիվ 3 մ/դ),**
* մրցույթ անցկացնելու մասին հայտարարությունը հրապարակելուց առաջ տնօրենի ընտրության (նշանակման) կարգով պահանջվող տեղեկատվությունը չի տրամադրել կրթության կառավարման պետական լիազորված մարմնին (**Արենիի մ/դ**):

Խորհրդի անդամի լիազորությունների դադարեցումը իրականացվել է սահմանված կարգի խախտումով (**Արենիի մ/դ, Խնձորուտի մ/դ, Քարագլխի մ/դ**):

**Խորհրդի անդամի (ծնողական խորհրդի կողմից առաջադրված) դպրոցում սովորող երեխաները ծնողի դիմումի հիման վրա ազատվել են դպրոցից կամ ավարտել են դպրոցը, սակայն խորհրդի անդամի փոփոխություն չի կատարվել (Արտաբույնքի մ/դ, Քարագլխի մ/դ, Վերնաշենի մ/դ, Շատինի մ/դ):**

Խորհրդի անվանական կազմը հաստատվելուց հետո առաջին նիստը տեղի է ունեցել սահմանված ժամկետիխախտումով թվով 12 դպրոցներում **(Արենիի մ/դ, Արտաբույնքի մ/դ, Աղավնաձորի մ/դ, Խաչիկի մ/դ, Մարտիրոսի մ/դ, Խնձորուտի մ/դ, Քարագլխի մ/դ, Գետափի մ/դ, Վերնաշենի մ/դ, Մալիշկայի մ/դ, Մալիշկայի թիվ 1 մ/դ, Շատինի մ/դ):**

Խորհրդի կազմում տեղական ինքնակառավարման մարմնի կողմից առաջադրված անդամն այդ դպրոցի մանկավարժ է, որն առաջադրման ժամանակ դպրոցում սովորող երեխա է ունեցել (**Արենիի մ/դ**):

Դպրոցի խորհրդի կազմում մարզպետի կողմից անձի առաջադրումը իրականացվել է սահմանված կարգի խախտումով (**Խաչիկի մ/դ**):

Ծնողական խորհրդի կողմից կառավարման խորհրդի անդամների առաջադրումը կատարվել է սահմանված կարգի խախտումով (**Գետափի մ/դ, Մալիշկայի մ/դ**):

Տնօրենի պաշտոնի թափուր տեղի համար հայտարարված մրցույթի օրը ՀՀ կրթության և գիտության նախարարության ներկայացուցիչը չի ներկայացել, մրցույթը հետաձգվել է 5 աշխատանքային օրով (**Արենիի մ/դ**):

Խորհրդի անդամը սահմանված կարգով չի իրականացրել իր լիազորությունները (**Արտաբույնքի մ/դ, Խնձորուտի մ/դ, Մալիշկայի թիվ 1 մ/դ**):

**Ուսումնական հաստատության տնօրենի տեղակալներ**

Ռիսկերի գնահատման համար հիմք է հանդիսացել դպրոցի տնօրենի` ուսումնական աշխատանքի գծով, մասնագիտացված կրթական աջակցությունների գծով տեղակալների, ուսումնական հաստատության սովորողների հետ դաստիարակչական աշխատանքների կազմակերպչի` ՀՀ օրենսդրությամբ, պաշտոնի նկարագրով սահմանված և դպրոցի կանոնադրությամբ վերապահված լիազորությունների և պարտականությունների չկատարումը:

Ուսումնական աշխատանքի գծով տեղակալի ուսումնական ծանրաբեռնվածությունը չի համապատասխանում օրենքով սահմանված պահանջին **Մալիշկայի թիվ 1 մ/դ -ում**:

Տնօրենի ուսումնական աշխատանքի գծով տեղակալը չի ընդհանրացրել և տարածել մանկավարժական աշխատանքի արդյունավետ փորձը, չի աջակցել ուսուցման նոր մեթոդների ներդրմանը, ուսուցիչներին հաղորդակից չի դարձրել գիտության և մանկավարժության նորագույն նվաճումներին (**Աղավնաձորի մ/դ, Շատինի մ/դ**):

Դպրոցի սովորողների հետ դաստիարակչական աշխատանքների կազմակերպիչը չի մասնակցել կրթության առանձնահատուկ պայմանների կարիք ունեցող երեխաների` կրթություն ստանալու իրավունքի իրականացմանը (**Շատինի մ/դ**):

**Այլ մանկավարժներ**

Ռիսկերի գնահատման համար հիմք է հանդիսացել դպրոցի սոցիալական մանկավարժի, հատուկ մանկավարժի, լոգոպեդի, հոգեբանի, գրադարանավարի, դասղեկի, լաբորանտի` ՀՀ օրենսդրությամբ, պաշտոնի նկարագրով սահմանված և դպրոցի կանոնադրությամբ վերապահված լիազորությունների և պարտականությունների չկատարումը:

Դպրոցի հատուկ մանկավարժը, սոցիալական մանկավարժը, ուսուցչի օգնականը պատշաճ չեն իականացրել իրենց վերապահված լիազորությունները **(Շատինի մ/դ):**

Դպրոցի սոցիալական մանկավարժը աշխատանքային գործունեության տարբեր ուղղությունների կազմակերպման համար չի կազմել համապատասխան փաստաթղթեր և իրականացված աշխատանքների մասին հաշվետվություն չի ներկայացրել ուսումնական հաստատության ղեկավարությանը (**Աղավնաձորի մ/դ**):

**Մանկավարժական աշխատողներ**

ՀՀ Վայոց ձորի մարզի ստուգված 15 դպրոցների մանկավարժական աշխատողների վերաբերյալ հավաքագրված տվյալների համաձայն` այս դպրոցներում աշխատում են ընդհանուր թվով 1589 **ուսուցիչներ** (աղյուսակ 1):

**Աղյուսակ 1**

|  |  |
| --- | --- |
| **Տեղեկություններ մանկավարժական աշխատողների վերաբերյալ** | **Թիվը** |
| **Ուսուցիչ/սովորող հարաբերակցությունը** | **351/2580** |
| **Հատուկ մանկավարժների թիվը** | **3** |
| **Սոցիալական մանկավարժների (սոցիալական աշխատողների) թիվը** | **6** |
| **Հոգեբանների թիվը** | **4** |
| **Գրադարանավարների թիվը** | **15** |
| **Լաբորանտների թիվը** | **14** |
| **Նորարական, մանկավարժական վարպետության բարձրացմանն ուղղված գործունեությամբ (բացառությամբ պարտադիր վերապատրաստումների) զբաղվող ուսուցիչների թիվը** | **1** |
| **Տեսչական ստուգումների, ատեստավորման հանձնաժողովների, հանձնախմբերի կազմերում որպես մասնագետ (փորձագետ) ներգրավված, «Տարվա լավագույն ուսուցիչ» կամ այլ մրցույթների մասնակցած ուսուցիչների թիվը** | **4** |

Դպրոցի ուսուցիչները հետևողականորեն չեն կատարելագործել իրենց առարկայական և մասնագիտական գիտելիքներն ու հմտությունները (**Մարտիրոսի մ/դ**):

**Մանկավարժական խորհուրդներ և մեթոդական միավորումներ**

Ուսումնական հաստատության խորհրդակցական մարմին հանդիսացող մանկավարժական խորհուրդների ու մեթոդական միավորումների գործունեության ռիսկերը գնահատվել են դպրոցի կանոնադրությամբ վերապահված լիազորությունների և պարտականությունների չկատարման շրջանակներում:

**Մանկավարժական խորհուրդը`**

* նիստերը չի գումարել սահմանված կարգին համապատասխան թվով 8 դպրոցներում (**Արենիի մ/դ, Արտաբույնքի մ/դ, Աղավնաձորի մ/դ, Խաչիկի մ/դ, Քարագլխի մ/դ, Վերնաշենի մ/դ, Մալիշկայի մ/դ, Շատինի մ/դ**),
* **ձևավորվել է սահմանված կարգի խախտումով (Արտաբույնքի մ/դ, Աղավնաձորի մ/դ, Շատինի մ/դ),**
* որոշում չի ընդունել սովորողներին գովասանագրով պարգևատրելու մասին **(Արտաբույնքի մ/դ),**
* չի քննարկել հանրակրթական ուսումնական առարկաների չափորոշիչների և ծրագրերի, ուսումնական պլանների նախագծերը **(Արտաբույնքի մ/դ, Գլաձորի մ/դ, Գետափի մ/դ),**
* որոշում չի կայացրել I դասարանի սովորողի դասընթացը կրկնելու վերաբերյալ (**Արենիի մ/դ**),
* չի քննարկել դասերից 120 ժամից ավել բացակայած սովորողի հարցը (**Զառիթափի մ/դ**),
* որոշում չի կայացրել բացակայությունների պատճառով նախատեսված քննական առարկաների, քննությունների անցկացման ժամանակացույցի մասին(**Զառիթափի մ/դ**),
* չի կազմել և տնօրենի հաստատմանը չի ներկայացրել սովորողների բացակայությունների քանակի, դրանց բնույթի վերաբերյալ տեղեկանք (**Զառիթափի մ/դ**, **Մալիշկայի մ/դ**),

Դպրոցի մեթոդական միավորումները՝

* չեն ձևավորվել թվով 5 դպրոցներում (**Զառիթափի մ/դ**, **Խաչիկի մ/դ, Խնձորուտի մ/դ, Քարագլխի մ/դ, Շատինի մ/դ**),
* չեն կատարել ուսումնական պլանով սահմանված դասաժամերի նախնական բաշխում և առաջարկություն չեն ներկայացրել դպրոցի տնօրենին (**Արտաբույնքի մ/դ, Մարտիրոսի մ/դ, Վերնաշենի մ/դ**),
* չեն քննարկել հանրակրթական առարկայական չափորոշիչներին համապատասխան ուսումնական ծրագրերին, ուսումնական պլանների նախագծերին վերաբերող հարցեր **(Արենիի մ/դ, Արտաբույնքի մ/դ (2)),**
* չեն ուսումնասիրել, չեն ընդհանրացրել մանկավարժական առաջավոր փորձը և ներդրել պրակտիկ աշխատանքում, չեն կազմակերպել մասնագիտական և մանկավարժական-մեթոդական խորհրդակցու­թյուններ, խորհրդատվություններ, ուսուցիչներին հաղորդակից չեն դարձրել մանկավարժության նորագույն նվաճումներին, չեն կազմակերպել սեմինարներ, մանկավարժական-մեթոդական ընթերցումներ (**Աղավնաձորի մ/դ, Վերնաշենի մ/դ**),
* չի քննարկել կրթության առանձնահատուկ պայմանների կարիք ունեցող սովորողի անհատական ուսուցման պլանը **(Արենիի մ/դ**),
* որակավորման տարակարգ չունեցող սկսնակ ուսուցիչներին չի նախապատրաստել ատեստավորման(**Արենիի մ/դ**),
* նիստերը չեն գումարել սահմանված կարգի համաձայն (**Արենիի մ/դ, Արտաբույնքի մ/դ, Մալիշկայի մ/դ**):

Դպրոցում ձևավորվել է միայն մեկ մեթոդական միավորում (**Արենիի մ/դ**):

**Ծնողական և աշակերտական խորհուրդներ**

Դպրոցի ծնողական խորհուրդը պատշաճ կերպով չի իրականացրել կանոնադրությամբ իրեն վերապահված պարտականությունները (**Քարագլխի մ/դ (2017-2018 ուստարի)**):

**Սովորողներ**

ՀՀ Վայոց ձորի մարզի ուսումնասիրված 15դպրոցների սովորողների վերաբերյալ հավաքագրված տվյալները ներկայացված են ստորև բերված աղյուսակում.

**Աղյուսակ 2**

|  |  |
| --- | --- |
| **Տեղեկություններ սովորողների վերաբերյալ** | **Թիվը և տոկոսային հարաբերությունը** |
| **Տարրական դպրոցի սովորողների թիվը** | **969** |
| **Միջին դպրոցի սովորողների թիվը** | **1093** |
| **Ավագ դպրոցի սովորողների թիվը** | **518** |
| **Կրթության առանձնահատուկ պայմանների կարիք ունեցող (ԿԱՊԿՈւ) սովորողների թիվը ընթացիկ ուստարում** | **55** |
| **Վկայագիր ունեցող ԿԱՊԿՈւ սովորողների թիվը** | **55** |
| **ՄՀ եզրակացություն ունեցող ԿԱՊԿՈւ սովորողների ընդհանուր թիվը (այդ թվում՝ վկայագիր ունեցող)** | **55** |
| **ԱՈւՊ (անհատական ուսումնական պլան) ունեցող ԿԱՊԿՈւ սովորողների թիվը** | **48** |
| **Անհատական կրթական ձեռքբերումներ ունեցող սովորողների թիվը նախորդ ուստարում** | **37** |
| **Երկտարեցի սովորողների թիվը ընթացիկ ուստարում** | **0** |
| **Գերազանց առաջադիմությամբ սովորողների թիվը նախորդ ուստարում** | **403** |

**Դպրոցավարություն**

Սովորողի ընդունելությունը դպրոց իրականացվել է սահմանված կարգի խախտումով թվով 5 դպրոցներում (**Աղավնաձորի մ/դ, Մարտիրոսի մ/դ (2), Գլաձորի մ/դ, Ջերմուկի թիվ 3 մ/դ (7), Մալիշկայի թիվ 1 մ/դ (3)**):

Սովորողի ազատումը դպրոցից իրականացվել է սահմանված կարգի խախտումով (**Գլաձորի մ/դ, Գետափի մ/դ**):

2-րդ դասարանի սովորողը 2017-2018 ուստարում տեղափոխվել է 1-ին դասարան (տնօրենը հիմք է ընդունել է ծնողի՝ 18.12.2017թ. դիմումը): Մանկավարժական խորհրդի որոշման համաձայն՝ փոխադրվել է 2-րդ դասարան (**Արտաբույնքի մ/դ**):

Սովորողի համար նշանակվել են քննություններ՝ ուսումնական տարվա ընթացքում 137 ժամ բացակայություն ունենալու պատճառով, մինչդեռ ըստ դասամատյանի՝ նշված սովորողի բացակայությունների թիվը 115 ժամ է (**Արտաբույնքի մ/դ**):

2015-2016 ուսումնական տարվա II կիսամյակում 125 ժամ բացակայություն ունեցող V դասարանի սովորողի կիսամյակային գնահատումն ուսումնական պարապմունքների ավարտին կատարվել է հիմք ընդունելով սովորողի ընթացիկ գնահատականները (**Արտաբույնքի մ/դ**):

Ուսպլանի խախտումներ **Վերնաշենի միջնակարգ դպրոցում:**

Տարրական և հիմնական դպրոցներում գերազանցվել են ուսումնական հաստատության լիցենզիայի հիման վրա տրված սովորողների համակազմի սահմանային տեղերը (**Արենիի մ/դ**):

Հիմնական կրթության վկայականներում լրացվել են վերջին երկու տարում չուսումնասիրված առարկաների տարեկան գնահատականները (**Արենիի մ/դ**):

**Ուսումնական (ֆիզիկական) միջավայր**

**Ուսումնական միջավայրի բնութագրիչների գնահատման արդյունքում «գերազանց», «շատ լավ» գնահատված ուսումնական հաստատություններ չկան, «լավ» են գնահատվել՝ 6 (40%), «բավարար»` 8 (53%), «անբավարար»` 1 դպրոց: Ամենաբարձր ցուցանիշը գրանցվել է Ջերմուկի թիվ 3 միջնակարգ դպրոցում, իսկ ամենացածրը` Մատիրոսի միջնակարգ դպրոցում:**

«Անբավարար» են գնահատվել Մարտիրոսի միջնակարգ դպրոցի մարզադահլիճը, հանդերձարանները, հանդիսությունների սրահը, բուժկետը, բուֆետը, սանհանգույցները: Խնձորուտի միջնակարգ դպրոցում «անբավարար» են գնահատվել մարզադահլիճը, հանդերձարանները, բուժկետը, բուֆետը, Գետափի միջնակարգ դպրոցում՝ մարզադահլիճը, հանդերձարանները, հանդիսությունների սրահը, բուժկետը, արհեստանոցը:

Այսպիսով`

**Աղյուսակ 3**

|  |  |  |
| --- | --- | --- |
| **Բնութագրիչներ** | **«Անբավարար» գնահատված բնութագրիչների թիվը** | **Դպրոցը** |
| **Քիմիայի լաբորատորիա** | **1** | **Զառիթափի մ/դ** |
| **Մարզադահլիճ** | **5** | **Արտաբույնքի մ/դ, Խնձորուտի մ/դ, Մարտիրոսի մ/դ, Գետափի մ/դ,**  **Շատինի մ/դ** |
| **Հանդերձարան** | **5** | **Արտաբույնքի մ/դ, Խնձորուտի մ/դ, Մարտիրոսի մ/դ, Գետափի մ/դ,**  **Արենիի մ/դ** |
| **Հանդիսությունների սրահ** | **2** | **Մարտիրոսի մ/դ, Գետափի մ/դ** |
| **Բուֆետ** | **2** | **Խնձորուտի մ/դ, Մարտիրոսի մ/դ** |
| **Բուժկետ** | **9** | **Խաչիկի մ/դ, Խնձորուտի մ/դ, Մարտիրոսի մ/դ, Զառիթափի մ/դ, Քարագլխի մ/դ, Գետափի մ/դ, Արենիի մ/դ, Վերնաշենի մ/դ, Շատինի մ/դ** |
| **Արհեստանոց** | **3** | **Գլաձորի մ/դ, Գետափի մ/դ, Արենիի մ/դ** |
| **Սանհանգույցներ** | **1** | **Մարտիրոսի մ/դ** |

Արտաբույնքի միջնակարգ դպրոցը չունի քիմիայի, կենսաբանության լաբորատորիաներ, հանդիսությունների սրահ, բուժկետ, խաղահրապարակ:

**Ուսուցում**

Ստուգումներ իրականացված 15 դպրոցներում ներգրավված մասնագետների կողմից 7-11-րդ դասարաններում իրականացվել են դասալսումներ «Հայոց լեզու», «Մաթեմատիկա», «Ռուսաց լեզու» առարկաներից, որոնց արդյունքները լրացվել են դասալսման ձևաթերթերում: Դասալսման ձևաթերթերի միջոցով գնահատվել է ոչ միայն դասի արդյունավետությունը, այլև սովորողների կողմից գիտելիքների յուրացումը, ինչպես նաև` ուսուցչի բազմակողմանի պատրաստվածությունը: Ներգրավված մասնագետները, ամփոփել են դասալսման ձևաթերթերի արդյունքները հիմք ընդունելով ուսուցչի մասնագիտական պատրաստվածությունը, ժամանակակից մանկավարժական մեթոդների, տեղեկատվական հաղորդակցական տեխնոլոգիաների իմացությունն ու դրանց կիրառումը դասի ընթացքում, դասի արդյունավետության միջին գնահատականը դասալսումների արդյունքում, ուսուցչի դասավանդած դասարանի սովորողների տեսչական մարմնի կողմից տրված գրավոր աշխատանքների արդյունքները: Գնահատումն իրականացվել է 5 միավորային սանդղակով (*4,5-5-գերազանց, 3,5-4,4-շատ լավ, 2,5-3,4-լավ, 1,5-2,4-բավարար, մինչև 1,4-անբավարար*):

«Հայոց լեզու», «Մաթեմատիկա», «Ռուսաց լեզու» առարկաների ուսուցման գնահատման տվյալների ուսումնասիրությունից պարզվել է.

Ըստ միջինացված գնահատականների «Հայոց լեզու» առարկայի ուսուցումը «շատ լավ»՝ է գնահատվել 1, «լավ»` 13, «բավարար»` 1 դպրոցներում: Ամենաբարձր ցուցանիշը գրանցվել է Մալիշկայի միջնակարգ դպրոցում (3,6 միավոր), ամենացածր ցուցանիշը՝ Խնձորուտի միջնակարգ դպրոցում (2,1 միավոր):

Ըստ ուսուցիչների գնահատականների ամենացածր ցուցանիշը գրանցվել է Աղավնաձորի միջնակարգ դպրոցի 2, Խնձորուտի, Գլաձորի միջնակարգ դպրոցների մեկական ուսուցիչների մոտ՝ 2-ական միավոր, ամենաբարձր ցուցանիշը՝ Արենիի միջնակարգ դպրոցի 1 ուսուցչի մոտ՝ 4,2 միավոր: Հայոց լեզվի ուսուցիչների միջին գնահատականը ըստ 15 դպրոցների գնահատականների՝ 2,8 է, առավել հաճախ կրկնվող գնահատականը՝ 3:

Ըստ միջինացված գնահատականների «Մաթեմատիկա» առարկայի ուսուցումը «շատ լավ» է գնահատվել 1, «լավ»` 11, «բավարար»` 3 դպրոցներում: Ամենաբարձր ցուցանիշը գրանցվել է Գետափի միջնակարգ դպրոցում (3,5 միավոր), իսկ ամենացածր ցուցանիշը` Գլաձորի միջնակարգ դպրոցում (1,9 միավոր):

Սակայն ըստ ուսուցիչների գնահատականների ամենացածր ցուցանիշը գրանցվել է Շատինի միջնակարգ դպրոցում՝ 1,5 միավոր, ամենաբարձր ցուցանիշը՝ Գետափի միջնակարգ դպրոցում՝ 3,75 միավոր: Ամենաշատ կրկնվող գնահատականը՝ 2,6 է: Այսինքն այս 15 դպրոցներում ավելի շատ «լավ» գնահատված ուսուցիչներ են, ընդ որում ուսուցիչների գնահատականների միջինն էլ 2,7 է:

Ըստ միջինացված գնահատականների «Ռուսաց լեզու» առարկայի ուսուցումը «լավ» է գնահատվել 7, «բավարար»` 8 դպրոցներում: Ամենացածր ցուցանիշը գրանցվել է Աղավնաձորի միջնակարգ դպրոցում՝ 1,8 միավոր, ամենաբարձր ցուցանիշը՝ Վերնաշենի միջնակարգ դպրոցում՝ 3,4 միավոր:

Ըստ ուսուցիչների գնահատականների ամենացածր ցուցանիշը գրանցվել է Աղավնաձորի միջնակարգ դպրոցում՝ 1,6 միավոր, ամենաբարձր ցուցանիշը՝ Վերնաշենի միջնակարգ դպրոցում՝ 4 միավոր: Ամենաշատ կրկնվող գնահատականը՝ 2,2 է: Այսինքն այս 15 դպրոցներում ավելի շատ «լավ» գնահատված ուսուցիչներ են, ընդ որում ուսուցիչների գնահատականների միջինն էլ 2,4 է:

Այսպիսով, համեմատելով դասալսումների արդյունքները՝ ավելի բարձր արդյունքներ են գրանցվել «Հայոց լեզու» առարկայից, այսինքն ստուգված դպրոցներում ընդհանուր առմամբ ավելի պատրաստված են այդ առարկայի ուսուցիչները:

Թե «Հայոց լեզու», թե «Ռուսաց լեզու» առարկաներից ցածր արդյունքներ են գրանցվել Աղավնաձորիմիջնակարգ դպրոցում:

Նախորդ ուսումնական տարում հիմնական դպրոցի ավարտական քննություններին մասնակցած 207 սովորողներից «Հայոց լեզու» առարկայից 18-20 միավոր են ստացել 24 (12%), «Մաթեմատիկա» առարկայից՝ 7 (3%) սովորողներ: Մինչև յոթ միավոր են ստացել «Մաթեմատիկա» առարկայից 4 սովորողներ: «Ռուսաց լեզու» առարկայի քննություններին մասնակցած 164 սովորողներից 18-20 միավոր են ստացել 27-ը (16%), 0-7 միավոր՝ 8-ը:

Նախորդ ուսումնական տարում միջնակարգ դպրոցի (12-րդ դասարանի) «Հայոց լեզու» առարկայի պետական ավարտական քննությանը մասնակցած 91 սովորողներից 18-20 միավոր են գնահատվել՝ 14 (15%), «Մաթեմատիկա» առարկայից՝ քննությանը մասնակցած 90 սովորողներից 10 (11%), «Ռուսաց լեզու» առարկայից՝ քննությանը մասնակցած 15 սովորողներից ոչ մեկը: «Հայոց լեզու» առարկայի պետական ավարտական քննությունից 0-7 են գնահատվել 1 սովորող, «Մաթեմատիկա», «Ռուսաց լեզու» առարկաներից «անբավարար» գնահատված սովորողներ չկան:

Նախորդ ուսումնական տարում միջնակարգ դպրոցի (12-րդ դասարանի) «Հայոց լեզու» առարկայի պետական միասնական քննությանը մասնակցած 23 սովորողներից 0-7 միավոր գնահատված սովորող չկա, 18-20 միավոր են գնահատվել 3 (13%) սովորողներ, «Մաթեմատիկա» առարկայի միասնական քննությանը մասնակցած 25 սովորողներից թե 0-7, թե 18-20 միավոր գնահատված սովորողներ չկան: «Ռուսաց լեզու» առարկայի միասնական քննությանը մասնակցել են 4 սովորողներ, նրանց թվում ևս 0-7 և 18-20 միավոր գնահատված սովորողներ չկան:

Հետաքրքրական է այն փաստը, որ «Ռուսաց լեզու» առարկայի միասնական քննությանը մասնակցած 4 սովորողները, «Ռուսաց լեզու» առարկայի պետական ավարտական քննությանը մասնակցած 15 սովորողներից 8-ը Գետափի միջնակարգ դպրոցից են, իսկ այդ առարկայի ուսուցիչները դասալսումների արդյունքում գնահատվել են 2,2:

Նախորդ տարվա թե՛ ավարտական, թե՛ պետական ավարտական, միասնական քննությունների արդյունքների ուսումնասիրությունը հավաստում է թվով 15 դպրոցներում «Հայոց լեզու» առարկայի ավելի բարձր մակարդակը:

Իրականացված ստուգումների ընթացքում VII–XI դասարաններում տրվել են գրավոր աշխատանքներ «Հայոց լեզու», «Մաթեմատիկա», «Ռուսաց լեզու» առարկաներից («Մաթեմատիկա» առարկայից՝ 5-ական առաջադրանքներ, «Հայոց լեզու», «Ռուսաց լեզու» առարկաներից` թելադրություն (նախորդ դասարանի անցած նյութին համապատասխան)): Միաժամանակ դպրոցներից վերցվել են աշակերտների նույն առարկաներից նախորդ տարվա ամփոփ գրավոր աշխատանքների գնահատականները:

«Հայոց լեզու» առարկայի թելադրության արդյունքներն այսպիսին են. VII դասարանի գրավոր աշխատանքին մասնակցած 193 սովորողներից «գերազանց» են գնահատվել 15-ը (8%), «լավ»` 45-ը (23%), «բավարար»` 48-ը (25%), «անբավարար»` 85-ը (44%):

VIII դասարանի գրավոր աշխատանքին մասնակցած 199 աշակերտներից «գերազանց» են գնահատվել 22-ը (11%), «լավ»` 61-ը (31%), «բավարար»` 48-ը (24%), «անբավարար»` 68-ը (34%):

IX դասարանի գրավոր աշխատանքին մասնակցած 185 աշակերտներից «գերազանց» են գնահատվել 12**-**ը (6%), «լավ»` 53-ը (29%), «բավարար»` 50-ը (27%), «անբավարար»` 70-ը (38%):

X դասարանի գրավոր աշխատանքին մասնակցած 172 աշակերտներից «գերազանց» են գնահատվել 17**-**ը (10%), «լավ»` 22-ը (13%), «բավարար»` 36-ը (21%), «անբավարար»` 97-ը (56%):

XI դասարանի գրավոր աշխատանքին մասնակցած 152 աշակերտներից «գերազանց» են գնահատվել 7**-**ը (4,6%), «լավ»` 16-ը (10,5%), «բավարար»` 45-ը (29,6%), «անբավարար»` 84-ը (55,3%):

Այսպիսով , «Հայոց լեզու» առարկայի գրավոր աշխատանքին մասնակցած թվով 901 աշակերտներից «գերազանց» են գնահատվել 73-ը (8%), «լավ»` 197-ը (22%), «բավարար»` 227-ը (25%), «անբավարար»` 404-ը (45%):

Համադրելով նույն աշակերտների նախորդ տարվա «Հայոց լեզու» առարկայի ամփոփ գրավոր աշխատանքների գնահատականները ուսումնասիրության արդյունքում տրված թելադրության արդյունքների հետ` ստացել ենք հետևյալ պատկերը.

|  |  |  |  |  |
| --- | --- | --- | --- | --- |
| Դասարան | Թելադրությունից  «գերազանց» գնահատվածների %-ը | Թելադրությունից «անբավարար» գնահատվածների %-ը | Նախորդ տարվա ամփոփիչ գրավոր աշխատանքից «գերազանց» գնահատվածների %-ը | Նախորդ տարվա ամփոփիչ գրավոր աշխատանքից «անբավարար» գնահատվածների %-ը |
| VII | 7,8% | **44%** | 26% | **2,9%** |
| VIII | 11% | **34%** | 18% | **1,8%** |
| IX | 6% | **38%** | 15% | **7,8%** |
| X | 10% | **56%** | 15% | **4,5%** |
| XI | 5% | **55,3%** | 18,5% | **0%** |

Յոթերորդցիների 94 %-ը թելադրությունից ստացել են «անբավարար» Գետափի մ/դ-ում, 88%-ը՝ Շատինի մ/դ-ում, 68%-ը Մալիշկայի հ. 1 մ/դ-ում, 67%-ը Աղավնաձորի մ/դ-ում: Ութերորդցիների 94%-ը ստացել են «անբավարար» Գետափի մ/դ-ում, 81%-ը Շատինի մ/դ-ում, բոլոր իներորդցիները Վերնաշենի մ/դ-ում (4 սովորող): Տասներորդցիների 92%-ը «անբավարար» են ստացել Շատինի և Գետափի մ/դ-ներում, 71%-ը Խաչիկի և Արտաբունքի մ/դ-ներում: Բոլոր տասնմեկերորդցիները «անբավարար» են ստացել Քարագլխի մ/դ-ում, 73%-ը՝ Արենիի մ/դ-ում, 71%-ը՝ Խնձորուտի մ/դ-ում, 67%-ը՝ Խաչիկի մ/դ-ում:

«Հայոց լեզու» առարկայի թելադրության միջին գնահատականը, ըստ ուսումնասիրված դպրոցների, կազմում է 4,6 միավոր: Ամենացածր միջին գնահատականը թելադրությունից գրանցվել է Գետափի մ/դ-ում՝ 2,7 միավոր, ամենաբարձր արդյունքը՝ Մալիշկայի միջնակարգ դպրոցում 5,9 միավոր:

Մաթեմատիկայի գրավոր աշխատանքի արդյունքներն այսպիսին են.

VII դասարանի գրավոր աշխատանքին մասնակցած 191 աշակերտներից «գերազանց» են գնահատվել 8-ը (4%), «լավ»` 23-ը (12%), «բավարար»` 69-ը (36%), «անբավարար»` 91-ը (48%):

«Հանրահաշիվ» առարկայից VIII դասարանի գրավոր աշխատանքին մասնակցած 201 աշակերտներից «գերազանց» են գնահատվել 7-ը (4%), «լավ»` 16-ը (8%), «բավարար»` 44-ը (22%), «անբավարար»` 134-ը (66%):

«Հանրահաշիվ» առարկայից IX դասարանի գրավոր աշխատանքին մասնակցած 182 աշակերտներից «գերազանց» են գնահատվել 3-ը (2%), «լավ»` 9-ը (5%), «բավարար»` 42-ը (23%), «անբավարար»` 128-ը (70%):

«Հանրահաշիվ» առարկայից X դասարանի գրավոր աշխատանքին մասնակցած 171 աշակերտներից «գերազանց» են գնահատվել 3-ը (2%), «լավ»` 13-ը (8%), «բավարար»` 64-ը (37%), «անբավարար»` 91-ը (53%):

XI դասարանի գրավոր աշխատանքին մասնակցած 143 աշակերտներից «գերազանց» են գնահատվել 7-ը (5%), «լավ»` 19-ը (13%), «բավարար»` 42-ը (30%), «անբավարար»` 75-ը (52%):

Այսպիսով , «Մաթեմատիկա» առարկայի գրավոր աշխատանքին մասնակցած թվով 888 աշակերտներից «գերազանց» են գնահատվել 28-ը (3%), «լավ»` 80-ը (9%), «բավարար»` 261-ը (29%), «անբավարար»` 519-ը (58%):

Համադրելով նույն աշակերտների նախորդ դասարանի «Մաթեմատիկա» առարկայի ամփոփ գրավոր աշխատանքի գնահատականները ուսումնասիրության արդյունքում տրված գրավոր աշխատանքի արդյունքների հետ` ստացել ենք հետևյալ պատկերը.

|  |  |  |  |  |
| --- | --- | --- | --- | --- |
| Դասարան | Մաթեմատիկայի գրավոր աշխատանքից  «գերազանց» գնահատվածների %-ը | Մաթեմատիկայի գրավոր աշխատանքից  «անբավարար» գնահատվածների %-ը | Նախորդ տարվա ամփոփիչ գրավոր աշխատանքից «գերազանց» գնահատվածների %-ը | Նախորդ տարվա ամփոփիչ գրավոր աշխատանքից «անբավարար» գնահատվածների %-ը |
| VII | 4% | **48%** | 16% | **1,9%** |
| VIII | 4% | **66%** | 15% | **0,9%** |
| IX | 2% | **70%** | 14% | **0,9%** |
| X | 2% | **53%** | 15% | **1,5%** |
| XI | 5% | **52%** | 14% | **2%** |

Բոլոր յոթերորդցիները «անբավարար» են ստացել Վերնաշենի մ/դ-ում, 75%-ը՝ Խնձորուտի, Արենիի մ/դ-ներում, 74%-ը Մալիշկայի թիվ 1 մ/դ-ում: Բոլոր ութերորդցիները «անբավարար» են ստացել Խնձորուտի, Մարտիրոսի մ/դ-ներում, 94%-ը՝ Մալիշկայի թիվ 1 մ/դ-ում, 90%` Շատինի մ/դ-ում, 80%` Ջերմուկի թիվ 3 մ/դ-ում, 73%` Գլաձորի մ/դ-ում, 72%-ը՝ Արտաբույնքի մ/դ-ում, 71%-ը՝ Խաչիկի մ/դ-ում, 70%` Արենիի մ/դ-ում: Բոլոր իներորդցիները «անբավարար» են ստացել Խաչիկի, Զառիթափի, Քարագլխի, Վերնաշենի մ/դ-ներում, 90%-ը՝ Մալիշկայի թիվ 1 մ/դ-ում, 86%` Արտաբույնքի, Աղավնաձորի, Խնձորուտի մ/դ-ներում, 81%-ը՝ Գլաձորի մ/դ-ում: Տասներորդցիների 86%-ը «անբավարար» են ստացել Մալիշկայի թիվ 1 մ/դ-ում, 78%` Աղավնաձորի մ/դ-ում, 71%` Խաչիկի, Արտաբույնքի, Վերնաշենի մ/դ-ներում: Բոլոր տասնմեկերորդցիները «անբավարար» են ստացել Քարագլխի, Մալիշկայի թիվ 1 մ/դ-ներում, 90%` Աղավնաձորի մ/դ-ում, 83%` Խաչիկի մ/դ-ում, 71%` Խնձորուտի մ/դ-ում:

«Մաթեմատիկա» առարկայի գրավոր աշխատանքի միջին գնահատականն ըստ ուսումնասիրված դպրոցների կազմում է 3,6 միավոր: Միջին գնահատականը չի գերազանցում 4 միավորը թվով 12 դպրոցներում: Ամենացածր միջին գնահատականը գրավոր աշխատանքից գրանցվել է Մալիշկայի թիվ 1 միջնակարգ դպրոցում՝ 2,5 միավոր**,** ամենաբարձր արդյունքը՝ Շատինի միջնակարգ դպրոցում՝ 5,1 միավոր:

«Ռուսաց լեզու» առարկայի թելադրության արդյունքներն այսպիսին են. VII դասարանի գրավոր աշխատանքին մասնակցած 186 սովորողներից «գերազանց» են գնահատվել 2-ը (1%), «լավ»` 22-ը (12%), «բավարար»` 67-ը (36%), «անբավարար»` 95-ը (51%):

VIII դասարանի գրավոր աշխատանքին մասնակցած 201 աշակերտներից «գերազանց» են գնահատվել 1**-**ը (0,5%), «լավ»` 13-ը (6,5%), «բավարար»` 42-ը (21%), «անբավարար»` 145-ը (72%):

IX դասարանի գրավոր աշխատանքին մասնակցած 183 աշակերտներից «գերազանց» են գնահատվել 2**-**ը (1%), «լավ»` 10-ը (5%), «բավարար»` 50-ը (27%), «անբավարար»` 121-ը (66%):

X դասարանի գրավոր աշխատանքին մասնակցած 169 աշակերտներից «գերազանց» են գնահատվել 4**-**ը (2%), «լավ»` 14-ը (8%), «բավարար»` 38-ը (22%), «անբավարար»` 113-ը (67%):

XI դասարանի գրավոր աշխատանքին մասնակցած 144 աշակերտներից «գերազանց» են գնահատվել 1**-**ը (1%), «լավ»` 3-ը (2%), «բավարար»` 17-ը (12%), «անբավարար»` 123-ը (85%):

Այսպիսով , «Ռուսաց լեզու» առարկայի գրավոր աշխատանքին մասնակցած թվով 883 աշակերտներից «գերազանց» են գնահատվել 10-ը (1%), «լավ»` 62-ը (7%), «բավարար»` 214-ը (24%), «անբավարար»` 597-ը (68%):

Համադրելով նույն աշակերտների նախորդ դասարանի «Ռուսաց լեզու» առարկայի ամփոփ գրավոր աշխատանքի գնահատականները ուսումնասիրության արդյունքում տրված գրավոր աշխատանքի արդյունքների հետ` ստացել ենք հետևյալ պատկերը.

|  |  |  |  |  |
| --- | --- | --- | --- | --- |
| Դասարան | «Ռուսաց լեզու» առարկայի թելադրությունից  «գերազանց» գնահատվածների %-ը | «Ռուսաց լեզու» առարկայի թելադրությունից  «անբավարար» գնահատվածների %-ը | Նախորդ տարվա ամփոփիչ գրավոր աշխատանքից «գերազանց» գնահատվածների %-ը | Նախորդ տարվա ամփոփիչ գրավոր աշխատանքից «անբավարար» գնահատվածների %-ը |
| VII | 1% | **51%** | 23% | **2,4%** |
| VIII | 0,5% | **72%** | 15% | **3,2%** |
| IX | 1% | **66%** | 14% | **6,8%** |
| X | 2% | **67%** | 19% | **1%** |
| XI | 1% | **85%** | 17% | **0%** |

«Ռուսաց լեզու» առարկայի գրավոր աշխատանքի միջին գնահատականն ըստ ուսումնասիրված դպրոցների կազմում է 3,2 միավոր: Ամենացածր միջին գնահատականը գրավոր աշխատանքից գրանցվել է Աղավնաձորի միջնակարգ դպրոցում՝ 2,7 միավոր**,** ամենաբարձր արդյունքը՝ Քարագլխի միջնակարգ դպրոցում՝ 4,1 միավոր:

«Ռուսաց լեզու» առարկայի թելադրությունից «անբավարար» են ստացել յոթերորդցիների 85%-ը Շատինի մ/դ-ում, 83%-ը՝ Խնձորուտի մ/դ-ում, 71%-ը՝ Վերնաշենի մ/դ-ում: Բոլոր ութերորդցիները «անբավարար» են ստացել Մարտիրոսի, Մալիշկայի մ/դ-ներում, 94%-ը՝ Գետափի մ/դ-ում, 93%` Աղավնաձորի մ/դ-ում, 78%` Վերնաշենի մ/դ-ում, 75%-ը՝ Արենիի մ/դ-ում, 74%` Շատինի մ/դ-ում: Բոլոր իներորդցիները «անբավարար» են ստացել Վերնաշենի մ/դ-ում, 81%-ը՝ Արենիի մ/դ-ում, 80%` Գետափի, Քարագլխի մ/դ-ներում, 77%-ը՝ Գլաձորի,Շատինի մ/դ-ներում: Տասներորդցիների 94%-ը «անբավարար» են ստացել Աղավնաձորի մ/դ-ում, 91%-ը՝ Արենիի, Գետափի մ/դ-ներում, 86%` Խաչիկի, Վերնաշենի մ/դ-ներում, 75%-ը՝ Շատինի մ/դ-ում: Բոլոր տասնմեկերորդցիները «անբավարար» են ստացել Արտաբույնքի, Աղավնաձորի, Մալիշկայի թիվ 1, Գետափի, Վերնաշենի մ/դ-ներում, 92%` Զառիթափի մ/դ-ում: Տասնմեկերորդցիները «Ռուսաց լեզու» առարկայի թելադրությունից 70%-ից ավել «անբավարար» գնահատականներ են ստացել 15 դպրոցներից 12-ում:

Ուսումնասիրված երեք առարկաների դեպքում էլ ՀՀ կրթության տեսչական մարմնի կողմից տրված գրավոր աշխատանքների և նախորդ տարվա ամփոփ գրավոր աշխատանքներից ստացված գնահատականները անհամեմատելի են: Իհարկե նշված գրավոր աշխատանքները տարբեր նպատակներ են հետապնդում, սակայն երկուսն էլ ստուգում են սովորողների գիտելիքները. մեկը տարվա կտրվածքով, մյուսը՝ մնացորդային գիտելիքները: Հետևաբար նախորդ տարվա ամփոփ գրավոր աշխատանքից 17% «գերազանց» և 0% «անբավարար» գնահատված 11-րդ դասարանի սովորողների 85% «անբավարար» գնահատվելը ստուգման արդյունքում տրված գրավոր աշխատանքի դեպում անհասկանալի է: Արդյունքները փաստում են, որ ուսումնական հաստատություններում գիտելիքների գնահատումն իրականացվում է համեմատականության սկզբունքով, ոչ թե հիմք ընդունելով առարկայական չափորոշիչների պահանջները:

Կորելյացիոն կապ է ստեղծվել ուսուցիչների գնահատականների և սովորողների գրավոր աշխատանքների միջին գնահատականների միջև: Կապի բնութագրիչը «Մաթեմատիկա» առարկայի դեպքում 0,5 է, մյուս առարկաների դեպքում ավելի թույլ է՝ 0,35: Այսինքն «Մաթեմատիկա» առարկայի դեպքում որքան բարձր են գնահատվել ուսուցիչները, այնքան բարձր են գնահատվել սովորողները:

Համադրվել են նաև գրավոր աշխատանքների միջին գնահատականներն ըստ դասարանների: «Ռուսաց լեզու» առարկայի թելադրությունից միջին գնահատականը փոքր է 4-ից (անբավարար է)՝ բոլոր դասարաններում, «Հայոց լեզու» առարկայի թելադրության միջին գնահատականը փոքր է 4-ից միայն 11-րդ դասարանում, «Մաթեմատիկա» առարկայի գրավոր աշխատանքի միջին գնահատականը «անբավարար» չէ 7-րդ և 11-րդ դասարանում: Գրավորների միջին գնահատականների համեմատությունը ցույց է տալիս, որ «Ռուսաց լեզու» առարկայի նկատմամբ հետաքրքրությունը հիմնականում նվազում է դասարանների աճման հետ միասին, «Հայոց լեզու» առարկայի մնացորդային գիտելիքների գնահատումը ևս ունի նվազման տենդենց, մինչդեռ «Մաթեմատիկա» առարկայի միջին գնահատականները սկսում են աճել սկսած ավագ դպրոցից: Միջին գնահատականների համեմատականը ներկայացված է ստորև.

Դասալսող մասնագետները հիմնականում փաստում են, որ «դասերի արդյունավետության, սովորողների պատրաստվածության մակարդակը բարձրացնելու համար անհրաժեշտ է կիրառել ժամանակակից մեթոդներ, ինչպես նաև օգտագործել բազմազան դիդակտիկ նյութեր, օժանդակ գրականություն: Փորձը ցույց է տալիս, որ հիմնականում բոլոր դասալսումների ժամանակ լարվածության, շտապողականության արդյունքում չի կատարվում դասի նպատակների իրականցաման կարևոր բաղադրիչներից մեկը՝ գնահատման գործընթացը: Թե միավորային, թե արժևորող գնահատումը չափորոշչահեն կրթության իրականացման գործիքներից են, որոնց միջոցով ձևավորվում է սովորողի արժեհամակարգը: Առաջարկվում է հաճախակի իրագործել փոխադարձ դասալսումներ, զբաղվել ինքնակրթությամբ, բարձրացնել մասնագիտական-մեթոդական զարգացման մակարդակը»:

ՀՀ կառավարության 25.07.2002թ. N 1392-Ն որոշմամբ հաստատված «Հայաստանի Հանրապետության պետական հանրակրթական ուսումնական հաստատություն» պետական ոչ առևտրային կազմակերպության օրինակելի կանոնադրության պահանջների համաձայն ***(«****75. Դպրոցում կրթական գործունեության արդյունավետ կազմակերպման նպատակով ձևավորվում են խորհրդակցական մարմիններ՝ մանկավարժական խորհուրդ, մեթոդական միավորումներ...:*

*95. Առարկայական մեթոդական միավորումը՝*

*1) քննարկում է հանրակրթական առարկայական չափորոշիչներին համապատասխան ուսումնական ծրագրերի, ուսումնական պլանների նախագծերը, նոր փորձարկվող դասագրքերը, ձեռնարկները, մեթոդական ձեռնարկները և դրանց քննարկումների վերաբերյալ ուսուցիչներին տալիս երաշխավորություններ.*

*3) ուսումնասիրում և ընդհանրացնում է մանկավարժական առաջավոր փորձը և այն ներդնում գործնական աշխատանքում.*

*4) նպաստում է ուսուցիչների որակավորման բարձրացմանը.*

*6) կազմակերպում է մասնագիտական և մանկավարժական-մեթոդական խորհրդակցություններ, խորհրդատվություններ.*

*7) ուսուցիչներին հաղորդակից է դարձնում մանկավարժության նորագույն նվաճումներին, կազմակերպում է սեմինարներ, մանկավարժական-մեթոդական ընթերցումներ»)* վերընշված հարցերի անմիջական պատասխանատուն ուսումնական հաստատությունում մեթոդական միավորումներն են, մինչդեռ մեթոդական միավորումներ չեն ձևավորվել 15 դպրոցներից 5-ում (**Զառիթափի մ/դ**, **Խաչիկի մ/դ, Խնձորուտի մ/դ, Քարագլխի մ/դ, Շատինի մ/դ**), մի մասում էլ այդ մարմինների գոյությունը կրում է ձևական՝ փաստաթղթային բնույթ: Դպրոցների տնօրենների հիմնավորմամբ՝ խնդիրը կայանում է նրանում, որ հաստատությունների ֆինանսական միջոցների սղության պատճառով մեթոդական միավորումների նախագահների աշխատանքը չի վարձատրվում, ինչն էլ բերում է այսպիսի հետևանքների:

**Ծնողի հարցաթերթիկ**

Ստուգումների ընթացքում 7-11-րդ դասարանների սովորողների 30%-ին տրամադրվել է ծնողի հարցաթերթիկ, որը ներառում է 16 հարց: Այն նախատեսված է գնահատելու ծնողի կարծիքը դպրոցի պայմանների, ուսուցման կազմակերպման, որակյալ կրթության, մանկավարժների, իր երեխայի առաջադիմության, գնահատման և այլնի վերաբերյալ: Հարցաթերթիկի վերջում տրամադրված է հավելված, որտեղ ծնողը կարող է կրթության որակի բարձրացմանն ուղղված առաջարկություններ անել: Հարցաթերթիկները ծնողների կողմից լրացվել են անանուն: Հարցմանը մասնակցել են թվով 515 ծնողներ: Ստորև ներկայացնում ենք հարցերի պատասխանները %-ային համամասնությամբ.

* «Իմ երեխան հաճույքով է հաճախում դպրոց» հարցին «մասամբ» են պատասխանել Զառիձափի մ/դ-ի հարցմանը մասնակցած ծնողների 27%-ը (70-ից 19-ը), Արտաբույնքի մ/դ-ի ծնողների 16%-ը (50-ից 8-ը):
* «Իմ երեխային ճիշտ են գնահատում» հարցին «մասամբ» են պատասխանել Զառիթափի մ/դ-ի հարցմանը մասնակցած ծնողների 27%-ը (70-ից 17-ը), Արտաբույնքի մ/դ-ում՝ 30%-ը (50-ից 15-ը), Ջերմուկի հ. 3 մ/դ-ում՝ 53%-ը (28-ից 15-ը):
* «Դպրոցում սովորողների վարքը լավ է» հարցին «մասամբ» են պատասխանել Զառիթափի մ/դ-ի հարցմանը մասնակցած ծնողների 44%-ը (70-ից 31-ը), Արենիի մ/դ-ում՝ 71% (28-ից 20-ը), Արտաբույնքի մ/դ-ում՝ 34% (50-ից 17-ը), Մալիշկայի հ. 1 մ/դ-ում՝ 55% (33-ից 18-ը), Ջերմուկի հ. 3 մ/դ-ում՝ 36% (28-ից 10-ը), «ոչ» են պատասխանել Զառիթափի մ/դ-ում՝ 13%:
* Կիրառվում են ուսուցման արդյունավետ մեթոդներ հարցին «մասամբ» են պատասխանել Աղավնաձորի մ/դ-ի հարցմանը մասնակցած ծնողների 47%-ը (36-ից 17-ը), Ջերմուկի հ. 3 մ/դ-ում՝ 39%-ը (28-ից 11-ը), Մալիշկայի հ. 1 մ/դ-ում՝ 30%-ը (33-ից 10-ը), «ոչ» են պատասխանել Զառիթափի մ/դ-ում՝ 13%:
* «Իմ երեխային դասավանդում են որակյալ ուսուցիչներ» հարցին «ոչ» են պատասխանել Արտաբույնքի մ/դ-ի հարցմանը մասնակցած ծնողների 6%-ը (50-ից 3-ը), Աղավնաձորի մ/դ-ում՝ 8%-ը (36-ից 3-ը), «մասամբ» են պատասխանել Արտաբույնքի մ/դ-ում՝ 30%, Աղավնաձորի մ/դ-ում՝ 36%, Զառիթափի մ/դ-ում՝ 27%: Նշված հարցին «այո» են պատասխանել հարցմանը մասնակցած ծնողների 100%-ը Գետափի մ/դ-ում: Գետափի մ/դ-ում հայոց լեզվի ուսուցիչները գնահատվել են «լավ», մաթեմատիկայի ուսուցիչները՝ «շատ լավ», ռուսաց լեզվի ուսուցիչները՝ «բավարար»:
* «Դպրոցի տնօրենը լավ է ղեկավարում դպրոցը» հարցին «ոչ» են պատասխանել Զառիթափի մ/դ-ի հարցմանը մասնակցած ծնողների 4%-ը (70-ից 3-ը), «մասամբ»՝ 7%-ը (70-ից 5-ը):

Առանձնացվել են նաև առավել կրկնվող առաջարկները.

1. Համակարգչային սենյակի արդիականացում:
2. Լաբորատոր նութերի թարմացում:
3. Գնահատման համակարգի վերանայում:
4. Գրադարանի վերազինում:
5. Ավագ դպրոցը պարտադիր չլինի:
6. Առարկայական ծրագրերի վերանայում:
7. Պակասեցնել տնային աշխատանքները:
8. Դասագրքերը դարձնել մատչելի, ուսումնական ծրագրերը բեռնաթափել:
9. Դասերի բովանդակությունը համապատասխանեցնել քննության հարցաշարերի բովանդակությանը:
10. Ամուր լինի ուսուցիչ-աշակերտ-ծնող կապը:
11. Մանկավարժները լինեն խիստ պատրաստված:
12. Հաճախակի կազմակերպեն դասալսումներ:
13. Կիրառվեն ուսուցման արդյունավետ մեթոդներ, դասերը դարձնեին հասկանալի, որպեսզի ամբողջ օրը չտրամադրվի տնային հանձնարարություններին:
14. Հաճախակի ստուգվեն աշակերտների գիտելիքները:
15. Հետևեն օտար լեզվի մասնագետների աշխատանքներին:
16. Ուսուցչի մրցույթի հարցաշարերում ընդգրկել համապատասխան մասնագիտական հարցեր:
17. Ուսուցիչների աշխատավարձը բարձրացնել:

Անդրադառնալով ծնողների կողմից ներկայացված առաջարկներին նկատում ենք, որ դրանք վերաբերում են հիմնականում ուսուցիչների մասնագիտական պատրաստվածությանը, դասագրքերի, ծրագրերի բեռնաթափմանը և դպրոցի ուսումնական միջավայրին, այսինքն կրթական գործունեության որակին:

Ստորև ներկայացնում ենք հարցաթերթի հարցերի պատասխանները %-ային համամասնությամբ 15 դպրոցների հարցմանը մասնակցած ծնողների պատասխանների.

|  |  |  |  |  |  |  |
| --- | --- | --- | --- | --- | --- | --- |
| **Ուսումնական հաստատությունը** | **Հ.լ.-ուսուցում** | **Հ.լ. թելադրություն**  **(միջին գնահատականներ)** | **Ռ.լ.-ուսուցում** | **Ռ.լ. թելադրություն**  **(միջին գնահատականներ)** | **Մաթեմատիկա-ուսուցում** | **Մաթեմատիկա – գրավոր աշխատանք**  **(միջին գնահատականներ)** |
| **Գլաձորի մ/դ** | **2,5** | **3,1** | **2,3** | **3,3** | **1,9** | **3,2** |
| **Խնձորուտի մ/դ** | **2,1** | **2,9** | **2,2** | **3,8** | **2,7** | **3,0** |
| **Մալիշկայի հ. 1 մ/դ** | **2,7** | **3,5** | **2,8** | **3,2** | **2,1** | **2,5** |
| **Արենիի մ/դ** | **3,3** | **3,1** | **2,3** | **2,8** | **2,5** | **3,1** |
| **Աղավնաձորի մ/դ** | **2,5** | **4,2** | **1,8** | **2,7** | **2,9** | **3,5** |
| **Մարտիրոսի մ/դ** | **2,8** | **4,3** | **2** | **3,6** | **2,1** | **3,2** |
| **Խաչիկի մ/դ** | **2,8** | **3,8** | **2,6** | **3,0** | **2,7** | **3,1** |
| **Ջերմուկի հ. 3 մ/դ** | **3,1** | **3,5** | **2,5** | **3,2** | **2,7** | **3,7** |
| **Քարագլխի մ/դ** | **3,2** | **2,0** | **2,9** | **4,1** | **3,4** | **3,6** |
| **Արտաբույնքի մ/դ** | **2,9** | **4,6** | **2,2** | **3,4** | **2,7** | **3,4** |
| **Գետափի մ/դ** | **2,6** | **3,1** | **2** | **3,1** | **3,5** | **5,0** |
| **Շատինի մ/դ** | **2,6** | **4,2** | **2,2** | **2,9** | **2,5** | **5,1** |
| **Զառիթափի մ/դ** | **3,1** | **4,1** | **3** | **3,9** | **2,6** | **3,9** |
| **Վերնաշենի մ/դ** | **3** | **4,9** | **3,4** | **2,8** | **3,3** | **3,4** |
| **Մալիշկայի մ/դ** | **3,6** | **5,9** | **2,6** | **2,8** | **3,1** | **4,3** |

**Աղյուսակ 4**

Աղյուսակ 4-ում բերված են 15 դպրոցներում իրականացված ստուգման արդյունքներն ըստ «Հայոց լեզու», «Ռուսաց լեզու», «Մաթեմատիկա» առարկաների ուսուցիչների, գրավոր աշխատանքների միջին գնահատականների: Համեմատաբար բարձր արդյունքներ են գրանցվել Մալիշկայի Մ. Լոմոնոսովի անվան միջնակարգ դպրոցում, և ցածր արդյունքներ են գրանցվել Գլաձորի միջնակարգ դպրոցում:

ՀՀ օրենսդրության պահանջների կիրարկման խախտումների արդյունքում ուսումնական հաստատությունների գնահատված ռիսկերն ըստ ստուգաթերթերի ունի հետևյալ պատկերը (*ռիսկայնության միավորի բարձր լինելը փաստում է ՀՀ օրենսդրության պահանջների ավելի մեծ թվով խախտումների մասին*).

|  |  |  |
| --- | --- | --- |
| N | **Ուսումնական հաստատությունը** | **Ռիսկայնությունն ըստ ստուգաթերթերի** |
| 1. | **Արտաբույնք մ/դ** | 23,1 |
| 2. | **Մարտիրոսի մ/դ** | 18,4 |
| 3. | **Աղավնաձորի մ/դ** | 17,1 |
| 4 | **Գետափի մ/դ** | 16,9 |
| 5 | **Արենիի մ/դ** | 12,7 |
| 6 | **Քարագլխի մ/դ** | 11,8 |
| 7 | **Խնձորուտի մ/դ** | 10,8 |
| 8 | **Խաչիկի մ/դ** | 10,0 |
| 9 | **Շատինի մ/դ** | 9,9 |
| 10 | **Զառիթափի մ/դ** | 9,2 |
| 11 | **Ջերմուկի հ. 3 մ/դ** | 8,4 |
| 12 | **Վերնաշենի մ/դ** | 8,3 |
| 13 | **Գլաձորի մ/դ** | 7,6 |
| 14 | **Մալիշկայի հ. 1 մ/դ** | 7,4 |
| 15 | **Մալիշկայի Մ. Լոմոնոսովի անվան մ/դ** | 6,5 |

Ըստ աղյուսակում ներկայացված ռիսկայնության միավորների ՀՀ օրենսդրության պահանջների ամենաքիչ թվով խախտումներն արձանագրվել են Մալիշկայի Մ. Լոմոնոսովի անվան միջնակարգ դպրոցում:

Այսպիսով, առաջարկում ենք միջոցներ ձեռնարկել ուսումնական հաստատություններում

ա) մեթոդական միավորումների ստեղծման, ինչպես նաև նրանց ՀՀ օրենսդրությամբ սահմանված պարտականությունների պատշաճ կատարման ուղղությամբ՝ պատասխանատվությունը դնելով տնօրենների, ուսումնական գծով փոխտնօրենների վրա,

բ) ուսուցիչների մասնագիտական և մեթոդական պատրաստվածության մակարդակի բարձրացման ուղղությամբ:

ՌԳՍՊՎԳ վարչություն